ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις στατιστικές των αποβλήτων

1999/0010 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τις στατιστικές των αποβλήτων

1. Ιστορικο του φακελου

Υποβολή της πρότασης στο Κοινοβούλιο και το Συμβούλιο

(COM(1999) 31, 1999/0010(COD)) : 27 Ιανουαρίου 1999

Ευνοϊκή γνωμοδότηση της Οικονομικής και Κοινωνικής Επιτροπής : 22 Σεπτεμβρίου 1999

Υποβολή (τροποποιημένης) πρότασης στο Κοινοβούλιο και το Συμβούλιο

(COM(2001) 137, 1999/0010(COD)) : 9 Μαρτίου 2001

Γνωμοδότηση του Ευρωπαϊκού Κοινοβουλίου (πρώτη ανάγνωση): 4 Σεπτεμβρίου 2001

Έκδοση (2ης) τροποποιημένης πρότασης από την Επιτροπή

(COM(2001) 737, 1999/0010(COD)) : 10 Δεκεμβρίου 2001

Έκδοση κοινής θέσης από το Συμβούλιο: 15.04.2002

2. Σκοποσ τησ προτασησ τησ επιτροπησ

Η πρόταση κανονισμού του Ευρωπαϊκού Κοινοβουλίου και του Συμβουλίου για τις στατιστικές των αποβλήτων έχει ως κύριο στόχο τη θέσπιση ενός εναρμονισμένου συστήματος πληροφοριών για τη δημιουργία και την επεξεργασία αποβλήτων στην Κοινότητα.

Η πρόταση θα εξασφαλίσει ότι η Επιτροπή θα έχει στη διάθεσή της ένα σύστημα στατιστικών πληροφοριών υψηλής ποιότητας, που θα καλύπτει τις απαιτήσεις για την εφαρμογή και την παρακολούθηση της πολιτικής της ΕΕ για τα απόβλητα. Καλύπτει τα εξής:

(1) δημιουργία αποβλήτων κατά οικονομική δραστηριότητα και από τα νοικοκυριά

(2) ανάκτηση και διάθεση αποβλήτων.

Θα προσφέρει επίσης τη δυνατότητα στα ίδια τα κράτη μέλη να προσαρμόσουν σταδιακά τις στατιστικές τους για τα απόβλητα και να τις καταστήσουν ένα εργαλείο με υψηλές δυνατότητες πληροφόρησης.

Οι στατιστικές των αποβλήτων βασίζονται σήμερα στην εθελοντική συλλογή δεδομένων από την Eurostat και σε ορισμένες υποχρεώσεις παροχής στοιχείων στην ΓΔ «Περιβάλλον» όσον αφορά συγκεκριμένες ροές αποβλήτων (π.χ. απορρίμματα συσκευασιών). Οι διαθέσιμες πληροφορίες είναι ανεπαρκείς για την παροχή χρήσιμων πληροφοριών όσον αφορά την εφαρμογή των πολιτικών διαχείρισης αποβλήτων λόγω των κενών στα δεδομένα της έλλειψης συγκρισιμότητας και του μη έγκαιρου χαρακτήρα. Οι πληροφορίες είναι επίσης ανεπαρκείς για την παροχή εισροών στον περιβαλλοντικό τομέα των Διαρθρωτικών Δεικτών, που χρησιμοποιούνται στην ετήσια Συγκεφαλαιωτική Έκθεση της Επιτροπής.

3. Παρατηρησεισ σχετικα με την κοινη θεση

3.1 Γενικές παρατηρήσεις

Στην πρώτη ανάγνωσή του, το Ευρωπαϊκό Κοινοβούλιο πρότεινε εικοσιοκτώ τροπολογίες, οι οποίες σχολιάζονται στην Κοινή Θέση του Συμβουλίου. Επτά τροπολογίες, που έγιναν αποδεκτές από την Επιτροπή, ενσωματώθηκαν στην Κοινή Θέση. Επτά τροπολογίες που έγιναν αποδεκτές από την Επιτροπή δεν ενσωματώθηκαν στην Κοινή Θέση. Για εννέα τροπολογίες, η Επιτροπή τροποποίησε την πρότασή της για να λάβει εν μέρει υπόψη τις ανησυχίες που είχε εκφράσει το Κοινοβούλιο, και επτά από αυτές γίνονται αποδεκτές στην Κοινή Θέση. Άλλες πέντε τροπολογίες δεν έγιναν αποδεκτές από την Επιτροπή, ούτε από το Συμβούλιο στην Κοινή Θέση του.

3.2 Αποφάσεις σχετικά με τις τροπολογίες του Ευρωπαϊκού Κοινοβουλίου μετά την πρώτη ανάγνωση

3.2.1 Τροπολογίες που έγιναν αποδεκτές από την Επιτροπή και ενσωματώθηκαν στην Κοινή Θέση

Αυτές οι επτά τροπολογίες αποσαφηνίζουν το κείμενο. Η τροπολογία 1 δίνει έμφαση στην ανάγκη ανάπτυξης στατιστικών μέσων για την αποσύνδεση της δημιουργίας αποβλήτων και της ανάλωσης πόρων. Η τροπολογία 5 προσθέτει έναν ορισμό της «αποτέφρωσης» στον κατάλογο ορισμών. Οι τροπολογίες 7 και 8 ενθαρρύνουν τη χρήση των ήδη παρεχομένων στοιχείων και άλλων πηγών. Οι τροπολογίες 25, 26 και 27 αποσαφηνίζουν τις απαιτήσεις δεδομένων για την ανάλυση των δεδομένων κατά την ανάκτηση και διάθεση αποβλήτων.

3.2.2 Τροπολογίες που έγιναν αποδεκτές από την Επιτροπή, αλλά δεν ενσωματώθηκαν στην Κοινή Θέση

Οι τροπολογίες 15 και 20 επεκτείνουν τη στατιστική κάλυψη στη δημιουργία αποβλήτων στη γεωργία και την αλιεία. Η γνώμη της Επιτροπής ήταν ευνοϊκή όσον αφορά την ανάγκη για τα δεδομένα αυτά και αποδέχθηκε τις τροπολογίες, ενώ η Κοινή Θέση παραπέμπει τους τομείς αυτούς στις πιλοτικές μελέτες για τη διερεύνηση μεθόδων για τη συλλογή δεδομένων.

Η Επιτροπή αποδέχθηκε την τροπολογία 24 σχετικά με την ετήσια συλλογή δεδομένων για όλους τους τύπους επεξεργασίας αποβλήτων, συμφωνώντας με την άποψη ότι τα ετήσια δεδομένα έχουν ουσιαστική σημασία όχι μόνο για την αποτέφρωση και τη διάθεση αλλά και για την ανάκτηση και την ανακύκλωση. Στην Κοινή Θέση προτείνεται μια συμβιβαστική θέση που απαιτεί τη συλλογή δεδομένων κάθε δύο χρόνια για όλους τους τύπους επεξεργασίας. Η Επιτροπή διατηρεί τη θέση της, δεδομένου ότι η συλλογή δεδομένων σε ετήσια βάση για όλους τους τύπους επεξεργασίας αποβλήτων έχει κρίσιμη σημασία για την παρακολούθηση των πολιτικών διαχείρισης αποβλήτων. Επιπλέον, θα διευκολύνει τη διεργασία αναθεώρησης των υποχρεώσεων παροχής στοιχείων που απαιτούνται από τη λοιπή νομοθεσία.

Για τέσσερις τροπολογίες (16, 17, 22, 23), προτείνεται περαιτέρω διαχωρισμός των κατηγοριών αποβλήτων. Οι προτάσεις αυτές θα οδηγήσουν στη συλλογή ξεχωριστών πληροφοριών για τις κατηγορίες ζωικά απόβλητα και λάσπες βυθοκόρησης.

3.2.3 Τροπολογίες για τις οποίες η Επιτροπή τροποποίησε μερικά την πρότασή της

Η Επιτροπή τροποποίησε την πρότασή της όσον αφορά εννέα τροπολογίες του Κοινοβουλίου για να ληφθούν εν μέρει υπόψη οι ανησυχίες που εξέφρασε το Κοινοβούλιο.

3.2.3.1 Τροποποιήσεις της Επιτροπής που ενσωματώνονται στην Κοινή Θέση

Επτά από τις τροπολογίες αυτές ενσωματώνονται στην Κοινή Θέση.

Δύο από τις τροπολογίες (3 και 12) αφορούν τα δεδομένα για την εισαγωγή και την εξαγωγή αποβλήτων, για τα οποία η Επιτροπή πρότεινε πιλοτικές μελέτες για να αποσαφηνιστούν οι κατάλληλοι τρόποι συλλογής των δεδομένων αυτών. Οι τροπολογίες του Κοινοβουλίου καθιστούν υποχρεωτικές αυτές τις μεταβλητές χωρίς μεταβατική περίοδο. Η τροποποιημένη πρόταση της Επιτροπής συντομεύει την προθεσμία για τις πιλοτικές μελέτες και περιλαμβάνει τη διαδικασία επιτροπολογίας για τις αποφάσεις σχετικά με τα μέτρα που θα προκύψουν από τις πιλοτικές μελέτες. Αυτό γίνεται αποδεκτό στην Κοινή Θέση.

Η τροπολογία 4 αφορά την προσαρμογή της ταξινόμησης αποβλήτων (ΕΚΑ-Στατ) στο νέο ευρωπαϊκό κατάλογο αποβλήτων (ΕΚΑ). Η Επιτροπή προτείνει ένα νέο κείμενο στην τροποποιημένη πρότασή της και το ίδιο κείμενο συμπεριλαμβάνεται στην Κοινή Θέση.

Η τροπολογία 10 δεν επιτρέπει καμία εξαίρεση από την υποχρέωση παροχής στοιχείων σε ορισμένα κελιά της ανάλυσης κατά οικονομικές δραστηριότητες και κατηγορίες αποβλήτων. Η αυστηρότερη διατύπωση που εισάγεται υπό τις διαδικασίες επιτροπολογίας, όπως αντικατοπτρίζονται στην τροποποιημένη πρόταση της Επιτροπής, περιλαμβάνεται στην Κοινή Θέση.

Στην τροπολογία 13 προτείνονται δύο επιτροπές που θα επικουρούν, σε ισότιμη βάση, την Επιτροπή στη διαδικασία επιτροπολογίας. Αυτό δεν είναι δυνατόν από νομική άποψη. Η τροποποιημένη πρόταση της Επιτροπής αποσαφηνίζει το ρόλο των δύο επιτροπών. Η Κοινή Θέση χρησιμοποιεί την ίδια διατύπωση.

Σύμφωνα με την τροπολογία 14 ζητείται από την Επιτροπή να υποβάλει αναφορά σχετικά με την κατάργηση των υποχρεώσεων υποβολής στοιχείων που αλληλεπικαλύπτονται. Εντούτοις, η τροπολογία δεν είναι σαφής όσον αφορά το χρόνο της αναφοράς. Η Επιτροπή άλλαξε τη διατύπωση της παραγράφου στην τροποποιημένη πρότασή της και η Κοινή Θέση δέχεται το νέο κείμενο.

Μια ουσιαστική τροπολογία (18) αφορά την περιοδικότητα της συλλογής δεδομένων για τη δημιουργία αποβλήτων. Το Κοινοβούλιο ζήτησε να συλλέγονται τα δεδομένα κάθε έτος και όχι κάθε τρία έτη. Η Επιτροπή συμφωνεί με το Κοινοβούλιο σχετικά με την ανάγκη συχνότερης συλλογής δεδομένων. Στην τροποποιημένη πρότασή της προτείνεται να συλλέγονται τα δεδομένα κάθε δύο έτη και αυτό γίνεται αποδεκτό στην Κοινή Θέση.

3.2.3.2 Οι τροποποιήσεις της Επιτροπής που δεν ενσωματώνονται στην Κοινή Θέση

Για δύο τροπολογίες (2, 11) η Επιτροπή προτείνει τροποποιήσεις, που δεν ενσωματώνονται στην Κοινή Θέση. Αφορούν τις μεταβατικές περιόδους τις οποίες το Κοινοβούλιο δεν θεωρεί απαραίτητες. Η Επιτροπή το δέχεται αυτό εκτός από τους πρόσφατα εισαχθέντες τομείς της γεωργίας και της αλιείας, όπου διατηρούνται περίοδοι παρέκκλισης. Η Κοινή Θέση αναδιατυπώνει τις μεταβατικές περιόδους με διαφορετικό τρόπο, που δεν συμφωνεί με την πρόταση της Επιτροπής.

3.2.4 Τροπολογίες που δεν έγιναν αποδεκτές από την Επιτροπή ούτε ενσωματώθηκαν στην Κοινή Θέση

Απορρίφθηκαν από την Επιτροπή και το Συμβούλιο δύο τροπολογίες (21, 28), οι οποίες προτείνουν τη χρήση ενός μόνο τύπου στατιστικής μονάδας ως βάσης για τη συλλογή δεδομένων για τον κανονισμό. Στην πρόταση της Επιτροπής και την Κοινή Θέση, τα κράτη μέλη μπορούν να επιλέξουν μεταξύ δύο στατιστικών μονάδων ως βάση για τη συλλογή δεδομένων. Αυτή η ελεύθερη επιλογή διευκολύνει τη συλλογή δεδομένων και το αρνητικό αποτέλεσμα όσον αφορά τη συγκρισιμότητα των δεδομένων δεν είναι σημαντικό.

Μια άλλη τροπολογία (μέρος της 6) είναι υπέρ μιας ομοιόμορφης μεθοδολογίας. Επιβάλλει έναν περιττό περιορισμό στη συλλογή δεδομένων στα κράτη μέλη. Η Επιτροπή διατηρεί τη θέση της.

Οι τροπολογίες 9 και 19 απορρίπτονται. Οι τροπολογίες αυτές απαιτούν ακριβέστερες και πιο ειδικές ενδείξεις όσον αφορά την κάλυψη των δεδομένων. Αυτές οι ιδιαίτερα τεχνικού χαρακτήρα προδιαγραφές αναπτύσσονται καλύτερα στη διαδικασία επιτροπολογίας.

3.3 Νέες διατάξεις που έχουν εισαχθεί από τη θέση του Συμβουλίου και της Επιτροπής

Το Συμβούλιο αναδιατύπωσε ορισμένα τμήματα του κειμένου για να το καταστήσει περισσότερο κατανοητό.

3.4 Προβλήματα επιτροπολογίας που αντιμετωπίστηκαν κατά την έγκριση της Κοινής Θέσης (και της θέσης που εξέδωσε η Επιτροπή).

Δεν αντιμετωπίστηκαν προβλήματα.

4. Γενικεσ παρατηρησεισ και συμπερασμα

Η Επιτροπή διατηρεί τη θέση της σχετικά με (μέρος της) τροπολογίας 6: δεν μπορεί να δεχθεί μια ομοιόμορφη μεθοδολογία για τη συλλογή δεδομένων όπως προτείνει το Ευρωπαϊκό Κοινοβούλιο.

Η Επιτροπή διατηρεί τη θέση της σχετικά με την τροπολογία 24 που αφορά την ετήσια συλλογή δεδομένων για την επεξεργασία αποβλήτων: οι ετήσιες στατιστικές έχουν μεγάλη ζήτηση για την αξιολόγηση πολιτικής και είναι απαραίτητες για την κατάρτιση του διαρθρωτικού δείκτη για τα απόβλητα.

Η Επιτροπή αποδέχθηκε 23 από τις 28 τροπολογίες του Ευρωπαϊκού Κοινοβουλίου. Πέντε τροπολογίες δεν έγιναν αποδεκτές. Στην Κοινή Θέση δεν ενσωματώνονται αυτές οι πέντε και άλλες εννέα τροπολογίες. Επομένως, η Επιτροπή μπορεί να συμφωνήσει κατά ένα μέρος μόνο με την Κοινή Θέση που εξέδωσε ομόφωνα το Συμβούλιο.